Tronk toe met swanger vroue wat drink, vra adjunkministerArgieffoto (Foto; congerdesign, Pixabay) Vroue wat alkohol gebruik tydens hul swangerskap en veroorsaak dat babas met fetale alkoholsindroom (FAS) gebore word, moet tronk toe gestuur word, het die adjunkminister van maatskaplike ontwikkeling, Hendrietta Bogopane-Zulu, gesê. Sy staan aan die hoof van ŉ nasionale veldtog teen FAS. “Om alkohol tydens swangerskap te gebruik beroof babas van hul toekoms en beroof ons gemeenskappe van soveel meer. Dit moet ŉ strafregtelike oortreding wees om tydens swangerskap te drink,” het sy Vrydag aan die gemeenskap van Keimoes, buite Upington in die Noord-Kaap, gesê. “Vroue wat tydens hul swangerskappe drink, moet toegesluit word.” Die departement se statistiek toon dat Suid-Afrika tans wêreldwyd die voorloper is wat FAS betref. Uit 187 lande word 111 uit 1 000 persone met die toestand in Suid-Afrika gebore. FAS word veroorsaak wanneer alkohol tydens swangerskap gebruik word. Kinders met FAS het groeivertragings en sukkel gewoonlik met leer- en ontwikkelingsprobleme. Die skade wat die kind as gevolg van die moeder se inname van alkohol opdoen, is onomkeerbaar. Enige moeder wat alkohol inneem tydens swangerskap, plaas haar baba in gevaar om die siekte op te doen. Wanneer die moeder alkohol drink, neem die baba dit ook in. Geen aanduiding kon tot nou toe gevind word van ‘n minimum-hoeveelheid alkohol wat ingeneem moet word voordat skade aangerig word nie. Daar bestaan egter ook geen bewyse dat klein hoeveelhede alkohol nie skadelik is nie.